AIŠKINAMASIS RAŠTAS

Dėl pritarimo uždarajai akcinei bendrovei ,,Molėtų švara“ įsigyti ilgalaikį materialųjį turtą

**1. Parengto tarybos sprendimo projekto tikslai ir uždaviniai**

Uždaroji akcinė bendrovė „Molėtų švara“ (toliau – Bendrovė) 2018 m. rugpjūčio 17 d. raštu Nr. S-246 „Dėl pritarimo ilgalaikio turto įsigijimui“ kreipėsi į Molėtų rajono savivaldybės tarybą prašydama pritarti ilgalaikio materialiojo turto – naujo atliekų vežimo automobilio (toliau - automobilio) – įsigijimui.

Molėtų mieste baigiama įrengti 20 aikštelių su 88 požeminiais konteineriais. Automobilis būtinas šių konteinerių ištuštinimui. Bendrovė neturi nė vieno automobilio, pritaikyto šiai veiklai. Naudotų tokio tipo automobilių rinkoje nėra, todėl reikia pirkti naują. Automobilį Bendrovė numato įsigyti naudodama kreditavimo lėšas.

Bendrovės valdyba 2018 m. rugpjūčio 14 d. posėdyje apsvarstė Bendrovės galimybes pirkti naują automobilį už 230,0 tūkst. eurų. Planuojamo pirkti automobilio vertė yra didesnė nei 1/20 Bendrovės įstatinio kapitalo. Bendrovės valdyba, vadovaudamasi Lietuvos Respublikos akcinių bendrovių įstatymo 34 straipsnio 5 dalimi, priėmė sprendimą kreiptis į Molėtų rajono savivaldybės tarybą dėl pritarimo Bendrovei įsigyti ilgalaikį materialųjį turtą - automobilį, kurio vertė būtų 43 proc. Bendrovės įstatinio kapitalo. Pridedamas Bendrovės valdybos 2018 m. rugpjūčio 14 d. sprendimas Nr. 9 „Dėl ilgalaikio turto – atliekų vežimo automobilio – įsigijimo“.

Molėtų rajono savivaldybė valdo 1 500 000 (100 proc.) paprastųjų vardinių 0,29 euro vertės Bendrovės akcijų, kurių nominali vertė 435 000 Eur.

Parengtas tarybos sprendimo projektas dėl pritarimo uždarajai akcinei bendrovei ,,Molėtų švara“ įsigyti ilgalaikį materialųjį turtą.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 4 dalis;

Lietuvos Respublikos akcinių bendrovių įstatymo 34 straipsnio 5 dalis;

UAB „Molėtų švara“ įstatų, patvirtintų Molėtų rajono savivaldybės tarybos 2018 m. balandžio 26 d. sprendimu Nr. B1-89 „Dėl uždarosios akcinės bendrovės „Molėtų švara“ 2017 m. finansinių ataskaitų rinkinio tvirtinimo ir pelno (nuostolių) paskirstymo, įstatų pakeitimo“, 13 punktas.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – Bendrovė, įsigijusi automobilį, turės galimybę tinkamai vykdyti veiklą.

Neigiamos pasekmės – Bendrovė prisiims papildomus finansinius įsipareigojimus.

**4. Priemonės sprendimui įgyvendinti**

Bendrovės valdyba priims sprendimą dėl automobilio įsigijimo.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Bendrovės valdyba.